 АВГУСТ 2018

Заштита на правата на мигрантите

кои поминуваат низ Македонија и Србија

**Месечен извештај за човекови права на мигрантите, бегалците и барателите на азил во Србија и Македонија**

***Целта на овој Извештај е да ја претстави моменталната состојба во врска со заштитата на човековите права и слободи на мигрантите, бегалците и барателите на азил кои поминуваат или престојуваат во Србија и Македонија. Податоците во овој Извештај се добиени од 24 граѓански организации од Србија и Македонија, во рамките на мрежата „Помош на рутата“.***

# Состојбата во Србија

Бројот на нови мигранти што пристигнуваат во земјата и понатаму се зголемува. Тие доаѓаат од Грција и Бугарија, минуваат низ Србија и се движат кон Босна и Херцеговина (БиХ) и Хрватска. Регистриран е најголем пораст на бројот на малолетници без придружба од почетокот на годината, така што во центрите се сместени 249 малолетни лица.

Во паркот во близина на Економскиот факултет, новодојдените мигранти кои не сакаат да бидат сместени во прифатните центри (ПЦ) остануваат на отворено. Повеќето од нив се од Иран, главно мажи кои патуваат во група, а има семејства со мали деца. Според нив, тие се чувствуваат безнадежно и не гледаат излез од ситуацијата. Тие велат дека немаат информации за услугите и организациите и дека не знаат каде да побараат и да добијат одредени услуги. Знаат само кого да контактираат ако сакаат да бидат сместени во центарот. Тие се разочарани што не постои помош во вид на храна, облека и средства за хигиена за оние кои сè уште се во транзит и не сакаат сместување. Иако повеќето се чувствуваат депресивно, потресено и безнадежно, веруваат дека ги чека подобар живот од оној од кој избегале од нивната земја на потекло, и тоа е нивната единствена надеж.

Во август беше затворен неформалниот шелтер за мигранти (зградата Симпо) во Белград. Исто така, преселувањето на мигрантите од ПЦ Обреновац започна поради исполнувањето на капацитетот. ПЦ Прешево беше затворен и ставен во состојба на мирување заедно со центрите во Дивљана и Димитровград. Според претставниците од Комесаријатот за бегалци и миграција (КБМ), прифатните центри ќе бидат спремни да бидат отворени во краток период ако има таква потреба.

Бројот на бегалци и мигранти во Србија во август се зголеми за околу 350 во однос на јули, а до средината на месецот изнесуваше 3.875 (податоци од УНХЦР на 19-ти август 2018 година). Повеќето од нив (87%) се сместени во 18 прифатно-транзитни центри и центри за азил, додека други престојуваат во Белград или во области блиски до границите со БиХ, Хрватска и Унгарија.

УНХЦР продолжува да регистрира околу 2.000 нови пристигнувања месечно. Сепак, поради заминувања од земјата, вкупниот број на бегалци и мигранти не е значително променет.

Неодамна предложените измени во Законот за бесплатна правна помош предвидуваат укинување на правото на организациите на граѓанското општество да обезбедуваат правна помош. Ваквите промени ќе предизвикаат огромна штета на најранливите социјални групи, вклучувајќи ги и мигрантите, на кои пристапот до правна заштита и помош им е спречен поради многу социјални, културни и материјални пречки. Набљудувањето и заштитата на човековите права на мигрантите во Србија е во голема мера потпомогнато од активностите на граѓанското општество и токму поради тоа, започна иницијатива за повлекување на предложените промени.

При обидите за нелегално преминување на граничните премини, мигрантите се изложени на сериозни ризици и често се повредуваат. Неодамна, мигрант од Иран се удавил во Дрина во обид да премине во БиХ. Полицијата го пронајде телото на удавениот човек по неколкудневната потрага.

**Сместување во прифатните центри и центрите за азил**

Ситуацијата со мигрантите кои престојуваат во Србија е лоша ‒ главно владее состојба на беспомошност, гнев и очај, а сето тоа е поради недостатокот на можности и решенија за нивната неизвесна ситуација која трае долго време. Главната тема на разговор е заминувањето кон БиХ на „игра“ (обид да се премине границата), но впечатокот е дека тие не се доволно информирани за состојбата на терен, и тие се потпираат на непроверени информации. На пример, многу мигранти сметаат на солидарност на муслиманските семејства во БиХ, на нивната љубезност и желба за помош, како и на сопствената издржливост за да се справат со условите за останување на отворено. Тие повторуваат дека Србија нема што да им понуди, и дека сакаат да заминат по секоја цена пред доаѓањето на зимата.

Во разговор со три мигранти (од Иран, Сомалија и Пакистан) кои престојуваат во јужна Србија, дознавме дека не планираат да останат таму, туку да се преместат во Белград што е можно поскоро, којшто е нивна привремена станица до Лозница. Тие планираат од таму да преминат во БиХ, а потоа и во Хрватска. Ја користат мапата на мобилните телефони за да го најдат патот, и очекуваат да најдат криумчари на границата со БиХ. Велат дека зачувале по 400 евра за транспорт преку Дрина, додека 3.000 евра е „тарифата“ за премин на границата со Хрватска.

Една млада мигрантка од Африка го сподели своето искуство од март оваа година, кога била присилно вратена од Унгарија откако поднела барање за азил во Будимпешта. Унгарската полиција ја известила дека ќе биде сместена во кампот додека чека за исходот од постапката за азил, и потоа ја одвела со комбе до границата со Србија. Возилото застанало покрај оградата и ѝ наредиле да го напушти возилото. Полицијата ја фотографирала, ја отклучила оградата и ѝ рекле да продолжи низ ливадата, па сè до кампот што бил виден во далечината. Таа ги прашала зошто треба да оди сама, преку ливада без пат, но не добила одговор. Била принудена да премине преку оградата. Таа го опиша настанот како многу трауматичен, непријатен и понижувачки:

„Понижувањето, чувството да се биде третиран како куче додека ти се смеат в лице, додека целиот свет ти се распаѓа ‒ тоа е нешто што не сакате никогаш повторно да го доживеете. Не знам што е полошо ‒ отфрлањето, насилната одбивност кон други човечки суштества, или неописливиот страв додека морав да лутам низ шумата во непознат правец.“

Очекувањето на целосно затворање на унгарската граница за законски премини предизвикува растечка загриженост кај мигрантите. Ова дополнително ги вознемирува и ги мотивира да размислуваат за рутата преку БиХ. Недостатокот на структурирани активности за сите возрасни групи сериозно се одразува на расположението и здравјето на жителите на центрите. Некои мигранти се заинтересирани да посетуваат курсеви, продолжување на образованието или било која друга активност надвор од центарот, со цел корисно да го поминат времето. Зборувајќи за тоа што претставува најголема поддршка во нивниот живот, некои мигранти споделија со нас дека не се сосема искрени со семејството и пријателите кои останале во земјата на потекло, на кои им ја опишуваат својата ситуација како далеку подобра отколку што всушност е.

Префрлањето на мигранти од Прешево до Врање и Бујановац предизвика незадоволство кај двете групи. Оние кои беа префрлени истакнуваат дека имале повеќе простор во Прешево. Оние што живеат во центрите имаат тешкотии во прилагодувањето на новонастанатата „хаотична“ ситуација и тврдат дека условите за живот веќе не се исти: „Во моментов, има многу самци во кампот. Тие се многу чудни и мирисаат непријатно. Тешко ми е да се навикнам на толку многу луѓе.“

Интересно е што поголем број мигранти работат и заработуваат средства, иако немаат легално право на тоа. На пример, многумина берат малини и вршат други сезонски работи, а има и такви кои работат како заварувачи или бојадисуваат коли.

На почетокот на новата учебна година, во прифатните центри беа организирани состаноци за родителите, со цел да добијат информации за учеството на децата во училиштето. Од годинава децата треба да посетуваат предучилишна настава. Сè уште постои проблемот со несоодветната наставна програма и недостатокот на индивидуален пристап во наставата. Меѓу малолетниците без придружба сместени во Центарот за сместување на малолетни странци, главната тема е почетокот на новата учебна година. Момчињата веќе се подготвуваат да почнат да одат на училиште и да се прилагодат на училишната средина и новите пријатели. Редовно посетуваат работилници, часови по српски и англиски јазик и часови по гитара.

„Сите мои пријатели го напуштија кампот, само јас и брат ми треба да почнеме на училиште. Ако не се вратат моите пријатели, нема да одам ниту јас,. Се чувствувам осамено на училиште. Има многу деца, но не го зборувам српскиот јазик доволно добро и не можам да си играм со нив. Исто така, не ми се допаѓа тоа што обично седам сам на последната клупа.“ – Ф.М. (9)

# Состојбата во Македонија

Состојбата во Македонија остана релативно непроменета во текот на август. Групи на бегалци беа пресретнати од страна на полицијата на криумчарските рути. Најголем дел од бегалците доаѓаат од Авганистан, Пакистан и Иран со помал број од Ирак, Сирија, Бангладеш, Мароко, Алжир и Шри Ланка. Правецот на движење останува ист ‒ тие или доаѓаат од Србија, a по одреден период на престој таму сакаат да се вратат во Грција или доаѓаат од Грција и сакаат да продолжат во Србија.

Бројот на бегалци во транзитниот центар Табановце, Куманово не беше поголем од 30. Во Винојуг, Гевгелија беше забележана повисока фреквенција на движење, односно за само еден ден пристигнаа 57 бегалци. Сепак, значителен број бегалци беа вратени во Грција од страна на македонската полиција. Според наодите од теренските набљудувачи, 183 мигранти (најчесто мажи, 7 жени и 3 деца) биле фатени и вратени назад во Грција во период од три дена.

Условите во камповите се соодветни и доволни за задоволување на потребите на бегалците кои транзитираат. Присутни се локални и меѓународни организации и органи кои работат на овозможување хумани услови за безбеден транзит на бегалци и мигранти. Медицински третман е достапен за секого. Мигрантите кои имаат потреба од дополнителна нега се префрлаат во градските болници во Куманово и Гевгелија, додека покомплицираните случаи се лекуваат во Скопје. Пристапот до азил е достапен за секого. Според извештаите од теренските набљудувачи, имало три баратели на азил ‒ 2 од Шри Ланка и 1 од Бангладеш. Тие беа пренесени во Центарот за баратели на азил Визбегово, Скопје.

**Полициски извештаи**

Според извештаите објавени од страна на МВР, во текот на август се случиле четири инциденти во врска со криумчарење и трговија со мигранти. Првиот инцидент се случил на 2-ри август на патот од Демир Капија до Неготино, каде што во возило биле пронајдени 5 мигранти од Пакистан и 3 мигранти од Бангладеш. Мигрантите и возачот ги презела полицијата во Неготино. Вториот и третиот инцидент се случиле на 12-ти август, едниот во близина на Демир Капија, каде што биле пронајдени 9 мигранти без документи за идентификација, а другиот на автопатот Скопје-Куманово, каде што биле пронајдени 30 мигранти ‒ 28 од Пакистан и 2 од Авганистан, вклучувајќи и 2 малолетни лица . Последниот случај на шверц на мигранти се случил на 19-ти август на патот кон Ваксинце, при што бил пронајден возач со осум мигранти од Иран кои биле префрлени во Прифатниот центар за странци во Скопје.

Во текот на август, Секторот за внатрешни работи при МВР поднесе кривична пријава против вработен во Регионалниот центар за гранични работи Север за злоупотреба на службената положба и овластување од член 353 од Кривичниот законик. Вработениот кој постапувал како надлежен полициски службеник издал наредба за изготвување на лажна потврда за враќање на конфискуваните предмети од притворени мигранти.

Насилните злосторства против мигранти се уште се присутни во полициските извештаи за август. Еден случај е објавен во врска со грабеж кај Велес, во кој што 4 лица наводно нападнале мигрант од Пакистан и украле 6.000 денари и 150 евра што биле во ранецот на жртвата.



ПРЕПОРАКИ

*За Србија:*

* Потребно е да се продолжат напорите за да се обезбеди почитување на правото на азил или пристап до постапката за добивање азил, како и за ефикасна постапка за азил и заштита на лица на кои им е потребна меѓународна заштита.
* Треба да се обезбеди соодветна заштита за оние бегалци и мигранти кои се надвор од системот, кои не се регистрирани и сместени, на начин што ќе им овозможи да ги остварат своите основни права.
* Спречување на криумчарење и трговијата со луѓе останува високо на листата на приоритети, со напори за спречување на малтретирање на бегалци и мигранти од страна на властите или цивилното население на бегалската рута.
* За ефикасно обезбедување на сеопфатна помош е потребна координација на активностите помеѓу граѓанските организации и службите за јавни услуги. Спроведувањето и ефектот на активностите се на највисоко ниво доколку се распределат помеѓу сите клучни чинители.
* Активностите за дисеминација на информации, поврзување, учење и интеркултурна размена се од големо значење за да се надминат разликите помеѓу локалните и бегалските заедници. Во контекст на почетокот на учебната година, важно е информирањето и соработката со родителите на локалните деца и децата-бегалци, со цел тие подобро да се подготват и да се спречат недоразбирањата, предрасудите и стравовите.
* Основните човекови права и слободи на бегалците и мигрантите треба да бидат промовирани, набљудувани и заштитени во секое време од страна на сите институции и граѓани.
* Потребно е да се вложат напори за спречување на дискриминацијата на мигрантите и соодветно справување со случаи на докажана дискриминација, така што истите да не се повторуваат.
* Во прифатните центри и центрите за азил постои голема потреба од организација на слободното време и обезбедување на професионални, рекреативни и други активности за мигрантите.

*За Македонија:*

* Праксата на нелегална депортација на бегалци мора веднаш да се прекине и да се замени со законска постапка на реадмисија на бегалци кои сакаат да се вратат во Грција.
* Сите обвинувања за полициско насилство или злосторства од омраза против бегалците мора да се пријават и детално да се истражат од страна на Министерството за внатрешни работи. Бегалците кои се жртви на криумчарење не смее да бидат задржани во притвор во Прифатниот центар за странци во Скопје како сведоци за кривични постапки.

 Оваа публикација е произведена со поддршката на Европската Унија, во рамките на проектот „ПОМОШ НА РУТАТА – Заштита на правата на мигрантите кои поминуваат низ Македонија и Србија“. Содржината од оваа публикација е единствена одговорност на Фондацијата Ана и Владе Дивац, и во ниту еден случај не ги изразува ставовите на Европската Унија.

Имплементација на проектот:

